Etelä-Kaliforniassa perjantai-iltana nähty valoilmiö sai ihmiset pysäyttämään autonsa ja kyselemään muilta tienkäyttäjiltä, mistä on kyse. Suomalaismies onnistui ottamaan ilmiöstä huikean kuvan.

Kalifornian eteläosissa nähtiin perjantaina huikea valoilmiö kun SpaceX-yhtiön Falcon 9 -kantoraketti laukaistiin ilmaan Vanderbergin lentotukikohdasta.

Laukaisu tapahtui kello 17.27 Yhdysvaltain länsirannikon aikaa. Falcon 9:n on määrä kuljettaa 10 satelliittia Maan kiertoradalle.

Los Angeles Times kertoo viranomaisten varoittaneen jo ennalta, että laukaisu saattaa aiheuttaa valoilmiöitä ainakin eteläisen Kalifornian alueella.

Näin myös tapahtui. Kukaan kuitenkaan tuskin arvasi ennalta, millainen valoilmiö raketin laukaisusta avaruuteen saattaisi syntyä.

Yksi tapahtunutta todistaneista henkilöistä on Kaliforniassa asuva ja valokuvaajana työskentelevä Markku Lähdesmäki.

Hän oli palaamassa aavikolta kohti Palm Springsiä ja oli Joshua Treen alueella kun havaitsi taivaalla kajastaneen kirkkaan valon. Lähdesmäki ei ollut ainoa. Hän kertoo, että tielle oli pysähtynyt runsaasti autoja

– Ihmiset kyselivät toisiltaan tietääkö kukaan, mistä ilmiö aiheutuu. Ilmiö kesti arviolta kymmenisen minuuttia ja sitä oli mittasuhteidensa vuoksi vaikea mieltää.

– Moni kertoi, ettei ole koskaan nähnyt mitään vastaavaa. Kyseessä oli kirkas vaalea valo, ei mikään iltarusko.

KTLA5-kanavan mukaan ilmiö aiheutti tuoreeltaan runsaasti ihmettelyä myös sosiaalisessa mediassa, jossa valonlähdettä ehdittiin arvioimaan muun muassa komeetan tai meteorin aiheuttamaksi. Villeimmissä veikkauksissa ilmiön otaksuttiin aiheutuneen ilmassa kiitäneestä ufosta tai ohjuksesta.